S-161/2016

Mál þetta var höfðað með ákæru lögreglustjórans á höfuðborgarsvæðinu, útgefinni 26. apríl 2016, á hendur L-x-x C-x-x J-x-x, kt. 000000-0000, til heimilis að [...] Reykjavík.

Ákærða eru gefin að sök eftirgreind fíkniefna-, umferðarlaga- og áfengislagabrot á árinu 2015 „með því að hafa

1. Þriðjudaginn 27. janúar í Reykjanesbæ haft í vörslum sínum 1,11 g af maríhúana sem tollgæslan fann við eftirlit á flugstöð L-kk-ef E-kk-ef og lagði hald á.

2. Sunnudaginn 5. júlí í Reykjavík verið með ölvun og óspektir á almannafæri, með því meðal annars að brjóta rúðu á skemmtistaðnum B5 við Bankastræti 5, og haft í vörslum sínum 0,38 g af maríhúana og 0,50 g af tóbaksblönduðu kannabisefni sem lögregla fann við leit og lagði hald á.

3. Sunnudaginn 19. júlí í Reykjavík ekið bifreiðinni DD-063 óhæfur um að stjórna henni örugglega vegna áhrifa ávana- og fíkniefna (í þvagi fannst amfetamín og tetrahýdrókannabínólsýra) og án þess að hafa öðlast ökuréttindi austur Hafnarstræti uns lögregla stöðvaði aksturinn.

4. Laugardaginn 8. ágúst í Snæfellsbæ haft í vörslum sínum 0,66 g af tóbaksblönduðu kannabisefni sem hann framvísaði til lögreglu við Ólafsbraut, rétt við Klif, og lögregla lagði hald á.

5. Mánudaginn 30. nóvember í Hafnarfirði haft í vörslum sínum 18 kannabisplöntur sem lögregla fann við húsleit að Hraunstíg 6 og lagði hald á og hafa um nokkurt skeið til þess dags ræktað greindar plöntur.

Teljast brot í 1., 2. 3. og 5. lið varða við 2. gr., 5. og 6. gr., laga um ávana- og fíkniefni nr. 65/1974, auk þess sem brot í 5. lið varðar við 4. gr. sömu laga, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerðir nr. 232/2001 og nr. 848/2002 og auk þess telst brot í 2. lið varða við 21. gr., sbr. 1. mgr. 27. gr., áfengislaga nr. 75/1998 og brot í 3. lið telst varða við 1. mgr., sbr. 2. mgr., 45. gr. a. og 1. mgr. 48. gr. umferðarlaga nr. 50/1987, sbr. 5. gr. laga nr. 66/2006 og 3. gr. laga nr. 24/2007.

Þess er krafist að ákærði verði dæmdur til refsingar, til sviptingar ökuréttar og til greiðslu alls sakarkostnaðar. Þá er gerð krafa um að hann sæti upptöku á framangreindum fíkniefnum, fjórum viftum, fimm lömpum, kassa með snúrum og tímastillum, hljóðdeyfi, fimm spennugjöfum og ræktunartjaldi ásamt stöngum sem lögregla lagði hald á við rannsókn málsins.

Ákærði sótti ekki þing við þingfestingu málsins í dag og boðaði ekki forföll en í fyrirkalli, sem var birt lögum samkvæmt 13. þ.m., var tekið fram að yrði ekki sótt þing að forfallalausu gæti hann búist við að dómur yrði lagður á málið að honum fjarstöddum, sbr. 1. mgr. 161. gr. laga nr. 88/2008 um meðferð sakamála.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af og eru brot hans rétt heimfærð til refsiákvæða í ákærunni.

Ákærða, sem er á 25. aldursári, var með dómi 12. febrúar 2014 gert að greiða sekt og sæta sviptingu ökuréttar í eitt ár fyrir brot gegn 1. mgr. sbr. 3. mgr. 45. gr. og 1. mgr. sbr. 2. mgr. 45. gr. a. umferðarlaga nr. 50/1987. Þá var hann dæmdur til greiðslu sektar með dómi 25. júní 2015 fyrir brot gegn 1. mgr. 217. gr. almennra hegningarlaga nr. 19/1940. Þykir refsing hans að þessu gættu og með hliðsjón af 77. og 78. gr. almennra hegningarlaga hæfilega ákveðin fangelsi í 30 daga, en fullnustu þeirrar refsingar skal frestað og hún falla niður að liðnum tveimur árum frá uppkvaðningu dóms þess, haldi ákærði almennt skilorð 57. gr. almennra hegningarlaga. Þá verður ákærða að auki gert að greiða 180.000 krónur í sekt til ríkissjóðs. Verði sektin ekki greidd innan fjögurra vikna frá birtingu dómsins skal ákærði í hennar stað sæta fangelsi í 14 daga.

Með vísan til 1. mgr. 101. gr. og 6. mgr. 102. gr. umferðarlaga verður ákærði sviptur ökurétti í tvö ár frá birtingu dóms þessa að telja.

Fallist er á kröfu ákæruvalds um upptöku.

Ákærða verður gert að greiða sakarkostnað í samræmi við yfirlit sækjanda um hann og svo sem nánar greinir í dómsorði, en annan sakarkostnað leiddi ekki af meðferð málsins.

Dóm þennan kveður upp Þ-kk-nf I-kk-nf N-kk-nf dómstjóri.

D ó m s o r ð :

Ákærði, L-x-x C-x-x J-x-x, sæti fangelsi í 30 daga, en fresta skal fullnustu þeirrar refsingar og hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga. Þá skal ákærði greiða 180.000 krónur í sekt til ríkissjóðs innan fjögurra vikna frá birtingu dóms þessa að telja, en sæta ella fangelsi í 14 daga.

Ákærði er sviptur ökurétti í tvö ár frá birtingu dóms þessa að telja.

Ákærði sæti upptöku á 18 kannabisplöntum, fjórum viftum, fimm lömpum, kassa með snúrum og tímastillum, hljóðdeyfi, fimm spennugjöfum og ræktunartjaldi ásamt stöngum, sem lögregla lagði hald á við rannsókn málsins.

Ákærði greiði 240.084 krónur í sakarkostnað.

Þ-kk-nf I-kk-nf N-kk-nf